CELEX: 62015TN0182
Language: lv
Date: 2015-04-13 00:00:00
Title: Lieta T-182/15: Prasība, kas celta 2015. gada 13. aprīlī – Sopra Steria Group/Parlaments

10.8.2015   
            
            
               LV
            
            
               Eiropas Savienības Oficiālais Vēstnesis
            
            
               C 262/29
            
         Prasība, kas celta 2015. gada 13. aprīlī – Sopra Steria Group/Parlaments
   (Lieta T-182/15)
   (2015/C 262/39)
   Tiesvedības valoda – angļu
   
      Lietas dalībnieki
   
   
      Prasītāja: Sopra Steria Group SA (Annecy-le-Vieux, Francija) (pārstāvji – A. Verlinden, R. Martens un J. Joossen, advokāti)
   
      Atbildētājs: Eiropas Parlaments
   
      Prasītājas prasījumi:
   
   
               —
            
            
               atcelt Eiropas Parlamenta nezināmā datumā pieņemtos un ar 2015. gada 13. februāra vēstulēm paziņotos lēmumus par IBI IUS izslēgšanu no konkursa procedūras PE/ITEC-ITS14 attiecībā uz pasūtījuma 2. daļu un STEEL izslēgšanu attiecībā uz šā pasūtījuma 3. daļu;
            
         
               —
            
            
               atzīt, ka ar pārējiem pretendentiem noslēgtais līgums vai līgumi šo izslēgšanas lēmumu dēļ nav spēkā;
            
         
               —
            
            
               piespriest Eiropas Parlamentam atlīdzināt tiesāšanās izdevumus, ieskaitot prasītājai saistībā ar juridisko konsultēšanos radītās izmaksas.
            
         
      Pamati un galvenie argumenti
   
   Prasības pamatošanai prasītāja izvirza vienu pamatu, proti, ka Eiropas Parlaments esot gan pārkāpis pārskatāmības, samērīguma un vienlīdzīgas attieksmes principus, kas noteikti [Eiropas Parlamenta un Padomes 2012. gada 25. oktobra] Regulas [(ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (turpmāk tekstā – “Finanšu regula”)] 102. panta 1. punktā, gan neievērojis izslēgšanas kritērijus, kas izklāstīti Finanšu regulas 107. panta 1. punkta a) un b) apakšpunktā, gan pārkāpis [Komisijas 2012. gada 29. oktobra Deleģētās regulas (ES) Nr. 1268/2012 par Eiropas Parlamenta un Padomes Regulas (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, piemērošanas noteikumiem (turpmāk tekstā – “Piemērošanas noteikumi”)] 158. panta 3. punktu, gan pārkāpis savas iepirkuma specifikācijas attiecībā uz ITS14, un tāpēc nezināmā datumā pieņemtie un ar 2015. gada 13. februāra vēstulēm paziņotie lēmumi par IBI IUS izslēgšanu no ITS14 attiecībā uz pasūtījuma 2. daļu un STEEL izslēgšanu attiecībā uz šā pasūtījuma 3. daļu neesot spēkā.
   Vienīgā pirmā pamata pirmajā daļā prasītāja apgalvo, ka Eiropas Parlaments –, aizbildinoties ar apgalvotu (bet nepierādītu) iespējamo interešu konfliktu un apgalvotu (bet nepierādītu) informācijas nesniegšanu Eiropas Parlamentam, – izslēgdams prasītāju un līdz ar to arī konsorcijus IBI IUS attiecībā uz ITS14 pasūtījuma 2. daļu un STEEL attiecībā uz šā pasūtījuma 3. daļu, neesot pareizi piemērojis nedz savas iepirkuma specifikācijas attiecībā uz ITS14, nedz vispārīgo procesuālo principu patere legem quam ipse fecisti un esot pārkāpis Finanšu regulas 107. panta 1. punkta a) un b) apakšpunktu.
   Vienīgā pirmā pamata otrajā (pakārtotajā) daļā prasītāja apgalvo, ka Eiropas Parlaments –, aizbildinoties ar apgalvotu (bet nepierādītu) iespējamo interešu konfliktu un apgalvotu (bet nepierādītu) informācijas nesniegšanu Eiropas Parlamentam, – izslēgdams prasītāju un līdz ar to arī konsorcijus IBI IUS attiecībā uz ITS14 pasūtījuma 2. daļu un STEEL attiecībā uz šā pasūtījuma 3. daļu, esot pārkāpis pārskatāmības, samērīguma un vienlīdzīgas attieksmes (nediskriminēšanas) principus, kas noteikti Finanšu regulas 102. panta 1. punktā.